તિસ્તા સેતલવાડના કિસ્સામાં જે રીતે બન્યું તે જોતાં લાગે કે કહેવાતા સેક્યુલરોની જાળ કેવી વિશાળ પથરાયેલી છે? ગુજરાત હાઇ કોર્ટમાં જે દિવસે આગોતરા જામીન ફગાવાઈ અને મુંબઈમાં પોલીસ તિસ્તાની ધરપકડ કરવા ગઈ એ જ દિવસે તિસ્તા અને તેનો પતિ ગાયબ થઈ જાય છે. એ જ દિવસે સુપ્રીમમાં ધરપકડ સામે સ્ટે માગતી અરજી થઈ જાય છે અને તે પણ બે મોટા વકીલો દ્વારા. એ વકીલો કયા પક્ષના છે? એક છે કૉંગ્રેસના કપિલ સિબલ અને બીજા છે પ્રશાંત ભૂષણ આમ આદમી પક્ષના! સ્ટે મળી પણ જાય છે અને તેમાં સુનાવણી માટે જે બે જજ હોય છે તેમની પાસેથી સુનાવણી લઈ લેવામાં આવે છે કેમ? ન્યાયમૂર્તિ એસ. મુખોપાધ્યાય અને એન. વી. રમણની બેન્ચે તિસ્તા સામેના આરોપોને ગંભીર ગણાવ્યા હતા. તેને પૂછ્યું હતું કે તે અને તેનો પતિ શા માટે પોલીસ સમક્ષ શરણાગતિ નથી સ્વીકારતાં અને નિયમિત જામીન માગતાં? પરંતુ આ ન્યાયમૂર્તિઓનાં બાળકોના લગ્નમાં વડા પ્રધાન નરેન્દ્ર મોદીને આમંત્રણ આપ્યું હોવાથી પ્રશાંત ભૂષણે માગણી કરી હતી કે આ ન્યાયમૂર્તિઓ પાસેથી સુનાવણી લઈ લેવી જોઈએ. અને ભારતના મુખ્ય ન્યાયમૂર્તિ એચ. એલ. દત્તુ આમ કરે છે પણ ખરા! સુપ્રીમ અને મુખ્ય ન્યાયમૂર્તિ માટે પૂરું માન અને તેમની નિષ્ઠા પ્રત્યે કોઈ શંકા નથી, પણ આ કિસ્સો જરૂર શંકા પ્રેરે તેવો છે. ૨૦૦૨નાં રમખાણોના કેસો જેટલી ગતિથી ચાલ્યા, ગુજરાત બહાર ચાલ્યા, એટલી ગતિથી ૧૯૮૪માં ઇન્દિરા ગાંધીની હત્યા પછી ફાટી નીકળેલાં શીખ વિરોધી રમખાણોનાં કેસો કેમ ન ચાલ્યા? જગદીશ ટાઇટલર અને એચ. કે. એલ. ભગત વિગેરેને શું થયું? તિસ્તા માટે દલીલ કરતી વેળાએ સુપ્રીમમાં કપિલ સિબલે કહ્યું કે જો તિસ્તા અને તેના પતિની ધરપકડ કરાશે તો દેશની શક્તિ (મોદી)ની સામે અસંતોષ/વિરોધનો અવાજ ખોવાઈ જશે. તો તો એનો અર્થ એ થયો કે જે સરકાર વિરોધી હોય તેણે લોકોનાં નાણાં ઓળવ્યા હોય તો પણ તેની ધરપકડ નહીં કરવાની! વાહ સિબલ! વાહ સેક્યુલરિઝમ!